送治中楊司直
作者：袁燮
朝代：宋

paragraphs: 岷蜀古多士，聲名爭頡頏。
近代推三蘇，奮發眉之陽。
君侯亦眉人，源委故深長。
少日隨游宦，中年擅詞場。
笑談掇高科，步武聯周行。
蟠胸富籌策，振羽方翺翔。
一朝遽勇退，萬里還故鄉。
名邦贊佳政，海沂還復康。
無計留君行，臨分徒自傷。
我亦歸舊隠，後會殊渺茫。
小兒獲同升，此好固難忘。
流俗久頹敝，棖也焉得剛。
期君懋遠業，志氣常堅彊。